《送友自粤西入楚》
明代·张嗣垣

东西一水望盈盈，风物山川旧有名。作客易牵怀古恨，送君难有别时情。

绿珠歌舞春云散，白傅琵琶秋月明。好向苍梧多市酒，深杯能遣旅愁轻。

作者简介：张嗣垣，字师仲。东莞人。明神宗万历间诸生。尝倘佯罗浮飞云诸胜。卒年三十二。有《馀力轩稿》。清温汝能《粤东诗海》卷三八有传。